Jobbik: Dudás Róbert kapja Mirkóczki Ádám parlamenti mandátumát | Hír.ma
Szerző: Ancsy itt: Belföldi hírek 2019.11.06 09:17
Dudás Róbert, Mátraballa korábbi polgármestere, a párt regionális igazgatója kapja meg az Eger polgármesterének megválasztott Mirkóczki Ádám országos listán szerzett parlamenti képviselői mandátumát - döntött a párt elnöksége. A Jobbik szerdai, MTI-hez eljuttatott közleménye szerint Dudás Róbert háromgyermekes családapa, az egri főiskola politológia tanszékén végzett, ahol nemzetközi kapcsolatok szakértőként és regionális közpolitikai szakértőként tett sikeres államvizsgát.
A leendő képviselő tagja volt egyebek mellett öt éven keresztül a Régiók Európai Bizottságának Brüsszelben, valamint a Heves Megyei Közgyűlésnek. A tájékoztatás szerint Dudás Róbert szociális és pénzügyi szakterületen segíti a Jobbik országgyűlési képviselőcsoportjának munkáját. A 2010 óta parlamenti képviselőként tevékenykedő Mirkóczki Ádám október 25-én mondott le mandátumáról, miután a két héttel korábban tartott önkormányzati választáson elnyerte Eger polgármesteri tisztségét.
belföldi hírek politika párt Jobbik Mirkóczki Ádám Dudás Róbert parlamenti mandátum